**OBRAZLOŽENJE**

**PRIJEDLOGA ZAKONA O IZMJENAMA I DOPUNAMA ZAKONA O DENTALNOJ MEDICINI**

Važećim Zakonom o dentalnoj medicini („Narodne novine“ broj 121/03, 117/08 i 120/09) utvrđuje se ustrojstvo te uvjeti za obavljanje djelatnosti dentalne medicine.

U djelatnosti dentalne medicine u Mreži javne zdravstvene službe tim čine doktor dentalne medicine i dentalni asistent odnosno medicinska sestra-medicinski tehničar.

Cilj ovog Zakona je regulirati zanimanje dentalnog higijeničara te im omogućiti pristup tržištu rada čime će se doprinijeti zaštiti oralnog zdravlja, povećanju kvalitete zdravstvenih usluga te proširenje usluge i dodatnu kvalitetu u zdravstvenom turizmu.

Uvjeti za rad dentalnih higijeničara nisu uređeni niti jednim propisom. Također, dentalni higijeničari nisu niti članovi Hrvatske komore dentalne medicine. Stoga je nužno izmjenama i dopunama važećeg Zakona o dentalnoj medicini obuhvatiti novi profil zdravstvenih radnika odnosno dentalnih higijeničara.

Ovim Zakonom utvrđuje se dentalni higijeničar kao izvantimski zdravstveni suradnik.

Dentalni higijeničari neće biti dio Mreže javne zdravstvene službe niti ugovorni subjekti Hrvatskog zavoda za zdravstveno osiguranje. Njihovo prisustvo na tržištu rada doprinijet će proširenju usluga i dati dodatnu kvalitetu u zdravstvenom turizmu.

Također, propisuje se dozvola za rad, kao i uvjeti za njezino davanje.